Bulls: Goed was toe nie goed genoeg nieBurger Odendaal en sy agterspelers het weer indruk, en ook ‘n paar foute, gemaak. (Foto GB Jordaan) In ŉ riller waar dit weer beklemtoon is dat rugby nie noodwendig ŉ regverdige spel is nie, is die wedstryd tussen die Bulls en die Highlanders Saterdag ná 80 minute eers besleg. Die Bulls het hulle ondersteuners lank laat asem onthou en toe laat juig in die Superwedstryd op Loftus toe hulle ŉ agterstand van 14-23 omgekeer en met 28-26 voorgeloop het met drie minute se speeltyd wat oorgebly het. Maar hulle het met 28-29 verloor nadat die Highlanders, wat meestal op die agtervoet was, teruggeveg het. Die besoekers het twee strafskoppe afgedwing, en Lima Sapoaga het sy sewende uit sewe skoppe vir die wenpunte oorgeskop. Daar was rukke dat die Bulls gelyk het of hulle die besoekers sal verpletter. Maar miskien het hulle nie genoeg geduld aan die dag gelê nie, miskien was hulle te oorgerus ná die goeie eerste helfte hoewel hulle net voor rustyd effens teruggeruk is met ŉ strafdoel. Die Highlanders het twee langafstand-drieë teen die verloop in gedruk, Lima Sapoaga het sewe uit sewe keer oorgeskop en die span wat gedomineer en die meeste drieë gedruk het, het nie gewen nie. Dit is steeds deel van die groeiproses waarmee die Bulls besig is wat reggestel moet word. Die Bulls het egter nie net gehardloop nie. Hulle skrums was indrukwekkend, en Gqoboka en Trevor Nyakane, albei heelwat ligter as voor John Mitchel se aankoms in Pretoria, het saam met eers Adriaan Strauss en Jaco Visagie die besoekers in die skrums laat kreun. Puntemakers – Bulls (14) 28: Drieë: Strafdrie, Handré Pollard, Jason Jenkins, Jesse Kriel. Doelskoppe: Pollard (3). Highlanders (10) 29: Drieë: Aaron Smith, Fletcher Smith. Doelskoppe: Lima Sopoaga (2). Strafdoele: Lima Sopoaga (5).